Diari Oficial de la Generalitat Valenciana


Sumari del DOGV 10421, del 19-12-2024 (2024/13337)

DECRET 190/2024, de 17 de desembre, del Consell, pel qual s'aproven les bases reguladores i la concessió d'ajudes directes a les empreses amb activitat a la Comunitat Valenciana per a cobrir els costos financers per operacions de finançament de circulant i d'inversions atorgades per entitats financeres amb aval d'una societat de garantia recíproca per a pal·liar els danys causats a la Comunitat Valenciana per la depressió aïllada en nivells alts (DANA) iniciada el 29 d'octubre de 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/17/190/dof/vci/html**

### Dades del document

Número de DOGV
:   10733

Data del DOGV
:   19-12-2024

Secció del DOGV
:   I. DISPOSICIONS GENERALS

Número del document
:   2024/13477

CVE
:   WMCX-N-0325-55041

Data del document
:   17-12-2024

Organisme emissor
:   Conselleria d'Hisenda i Economia

Tipus de document
:   Decret

Anàlisi jurídica

 Descriptors 

:   * ajuda pública
    * garantia d'inversions
    * ajuda a les empreses
    * garantia de crèdit
    * desastre natural
    * inundació

PREÀMBUL

El dia 29 d’octubre de 2024, la Comunitat Valenciana va ser afectada per una depressió aïllada en nivells alts (d’ara en avant, dana) que va comportar un temporal de pluges d’una intensitat, extensió i abast inusitats, amb registres de precipitació acumulada que van superar àmpliament els 400 litres per metre quadrat en 24 hores en moltes localitats, així com fortíssims vents, que van afectar milers de ciutadans i ciutadanes pel que fa a la seua vivenda i als seus béns, a la seua capacitat de transport, o al seu accés als servicis bàsics, sense oblidar la irreparable pèrdua de vides humanes. A més, el temporal ha produït danys importants a béns i infraestructures, en indústries i comerços, entre altres.

L'àrea afectada per l'efecte de la dana té un important pes en el PIB valencià, que està al voltant del 20 %, amb un pes rellevant d'empreses industrials i comercials, i del xicotet comerç.

Una de les línies estratègiques de la política econòmica establides pel Consell té com un dels seus objectius principals el suport a les xicotetes i mitjanes empreses i als emprenedors i les emprenedores mitjançant la creació d'unes condicions favorables per al creixement i la competitivitat sostinguda. En particular, una de les línies d'actuació és la promoció de l'habilitació de línies d'avals que cobrisquen les necessitats no cobertes pel sistema financer.

Este decret té com a objectiu la concessió d'ajudes directes urgents per al finançament d'inversions o per a l'obtenció de circulant, mitjançant la subvenció dels costos financers necessaris per a esta mena d'operacions, a les empreses i persones autònomes afectades per la dana.

Hi concorren, a més, circumstàncies singulars i raons d’interés públic, social, econòmic i humanitari que dificulten la convocatòria pública d’ajudes i justifiquen l'atorgament en règim de concessió directa, d’acord amb el que es preveu en l’article 22, apartat 2.c), de la Llei 38/2003, de 17 de novembre, general de subvencions, i en l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Per tot el que s'ha exposat, seguits els tràmits que s'inclouen en l'article 168.1.C) de l'esmentada Llei 1/2015, de 6 de febrer, de la Generalitat; en virtut del que disposen els articles 28.c) i 33.2 de la Llei 5/1983, de 30 de desembre, del Consell; a proposta de la consellera d'Hisenda i Economia, i prèvia deliberació del Consell en la reunió de 17 de desembre de 2024,

DECRETE

*Article 1. Objecte*

Aprovar les bases i establir el procediment de concessió directa d'ajudes a les empreses, persones autònomes i altres entitats que desenrotllen una activitat en la Comunitat Valenciana que hagen pogut ser afectades d'alguna manera per la DANA, amb la finalitat de cobrir els costos financers referits a les operacions de finançament d'inversions i de circulant afecte a l'activitat, atorgats per entitats financeres i que compten amb aval d'una societat de garantia recíproca, en els termes que consten en este decret.

*Article 2. Raons d’interés públic que concorren en la concessió i impossibilitat de la convocatòria pública*

1. Estes subvencions es concedixen de manera directa, aplicant el que es preveu en l’article 22.2.c) de la Llei 38/2003, de 17 de novembre, general de subvencions, en relació amb el que establixen els apartats 2 i 3 del seu article 28, i l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per concórrer raons d’interés econòmic, social i humanitari, en virtut de les circumstàncies de què s’ha deixat constància en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana.

Les subvencions regulades en este decret tenen un caràcter singular, derivat del caràcter excepcional i únic dels esdeveniments que motiven el procediment en qüestió. Atés l’objecte específic de les subvencions, es requerix una concessió directa i no és procedent fer una convocatòria pública.

2. En concret, les raons d'interés públic que justifiquen l'atorgament directe de les subvencions radiquen en la urgència d’atendre les necessitats dels agents econòmics afectats perquè puguen recuperar l'activitat com més prompte millor i la restitució de l'estoc de capital, que permeta a l'economia valenciana consolidar el creixement potencial.

*Article 3. Definicions*

1. Activitat econòmica: qualsevol activitat de caràcter empresarial, sempre que supose l'ordenació per compte propi dels mitjans de producció o dels recursos humans, o de tots dos, per tal d'intervindre en la producció o la distribució de béns o servicis i que haja sigut afectada o haja patit danys en els seus béns o drets a conseqüència de la dana.

2. Pime: empresa que complix els requisits següents, d'acord amb l'annex I del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat, sobre empleats i límits financers que definixen les categories de les empreses i tipus d'empreses:

a) Tindre menys de 250 persones treballadores.

b) Tindre una xifra de negoci anual no superior a 40.856.007 d'euros o un balanç no superior a 45.546.459 d'euros.

En la categoria de pime, es considera com a xicoteta empresa la que té menys de 50 persones treballadores i una xifra de negoci anual o un balanç que no superen la quantia de 03.246.200 d'euros.

D'altra banda, en el grup de xicotetes empreses, es considera com a microempresa la que té menys de 10 persones treballadores i una xifra de negoci anual o un balanç que no superen la quantia de 2.000.000 d'euros.

3. Única empresa: grup d'empreses que s'ajusta a la definició arreplegada en l'article 2.2 del Reglament (UE) núm. 2023/2831 de la Comissió, de 13 de desembre de 2023, pel que fa a l'aplicació dels articles 107 i 108 del Tractat de funcionament de la Unió Europea a les ajudes *de minimis*.

Així, es consideren com a única empresa totes les empreses que tinguen almenys un dels vincles entre si següents:

a) Una empresa té la majoria dels drets de vot dels accionistes o socis d'una altra empresa.

b) Una empresa té dret a nomenar o revocar la majoria dels membres de l'òrgan d'administració, direcció o control d'una altra empresa.

c) Una empresa té dret a exercir influència dominant sobre una altra, en virtut d'un contracte subscrit amb esta o d'una clàusula estatutària de l'altra empresa.

d) Una empresa, accionista d'una altra o associada a una altra, controla sola, en virtut d'un contracte subscrit amb els accionistes o socis de l'altra empresa, la majoria dels drets de vot dels seus accionistes o socis.

4. Inversió: Es consideren com a inversions, a l'efecte d'esta convocatòria, els gastos realitzats per a l'adquisició i la reparació de l'immobilitzat material o intangible afecte directament a la realització de l'activitat econòmica.

No es consideren com a inversió els gastos derivats del corrent de funcionament de l'activitat ni la constitució de fiances ni l'aprovisionament d'existències.

En cas de treballs realitzats per la mateixa empresa per al seu immobilitzat, poden considerar-se com a inversió les compres de materials acreditades amb factures, però no els gastos de personal.

5. Circulant afecte a l'activitat: necessitats operatives de l'empresa.

Article 4. Persones beneficiàries

Poden ser beneficiàries d'estes ajudes les persones físiques o jurídiques (amb almenys un treballador contractat) de naturalesa privada, les societats civils o comunitats de béns, associacions amb activitat econòmica, cooperatives, les agrupacions d'interés econòmic (AIE), les unions temporals d'empreses (UTE) i les empreses d'economia social definides en la Llei 5/2011, de 29 de març, d'economia social, que complisquen els requisits de les micro, xicotetes i mitjanes empreses (d'ara en avant, pimes) incloses en l'annex I del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat i que hagen sigut afectades perquè les seues instal·lacions, centres d'activitat o actius es troben en algun dels municipis de la Comunitat Valenciana afectats per la DANA, segons la relació aprovada i publicada per l'administració autonòmica, o bé els actius de les quals hagen sigut danyats de manera directa en la seua operativa per la DANA.

Per a això, les persones beneficiàries hauran d'haver formalitzat, o tindre aprovada i pendent de formalització, operacions de finançament amb entitats financeres amb posterioritat al 29 d'octubre de 2024, en les quals es complisquen els requisits següents, a més dels estipulats en l'article 13 de la Llei 38/2003, de 17 de novembre, general de subvencions:

a) Que l'operació de finançament es formalitze com un contracte de préstec de tipus fix amb una comissió màxima d'obertura del 0,5 % i sense comissió d'estudi, amb els següents tipus d'interés nominals màxims a aplicar en funció del termini de l'operació:

– Operacions d'un any i fins a 5 anys, inclusivament: 3,1 %

– Operacions de més de 5 i fins a 8 anys, inclusivament: 3,25 %

– Operacions de més de 8 anys: 3,50 %

En el cas d'operacions de circulant, el termini ha de ser d'un any com a mínim. En cap cas, la novació o reestructuració posterior del préstec, amb l'establiment de terminis més dilatats en el temps, pot suposar un augment de l'ajuda concedida.

b) Que tinguen concedit un aval per una societat de garantia recíproca la majoria de socis partícips de la qual siguen empreses que duguen a terme la seua activitat principal en el territori de la Comunitat Valenciana, amb una comissió anual d'aval no superior a l'1,16 %, i una comissió màxima d'estudi no superior al 0,5 %.

c) Les quotes al capital social com a soci partícip no podran superar el que la societat de garantia recíproca requeria abans del 29 d'octubre de 2024 per a esta mena d'operacions en mitjana.

d) Que es beneficien d'un reafiançament de l'operació, en un percentatge mínim del 50 %, per una societat de reafiançament de les previstes en l'article 11 de la Llei 1/1994, d'11 de març, sobre el règim jurídic de les societats de garantia recíproca.

e) Les operacions de préstec han de tindre com a objecte el finançament de projectes d'inversió o de circulant afecte a l'activitat, que tinguen com a propòsit esmenar el mal produït per la dana en les zones afectades, sempre que es realitzen en centres productius situats en la Comunitat Valenciana. Per a les operacions de circulant, s'entén que l'activitat està situada en la Comunitat Valenciana quan hi radique el seu domicili social o, en defecte d'això, un centre de treball de l'empresa.

f) No podran ser persones beneficiàries de les ajudes d'esta convocatòria les beneficiàries d'ajudes anteriors atorgades per la Generalitat que tinguen pendents el reintegrament de subvencions, segons imports establits per resolució de revocació parcial o total d'ajudes concedides.

g) La Conselleria d'Hisenda i Economia podrà interpretar les condicions que hagen de complir-se per a l'obtenció d'estes ajudes, i addicionarà unes altres de manera motivada en cas que fora necessari.

*Article 5. Règim d'ajudes d'Estat i incompatibilitats de les ajudes*

1. Les ajudes d'este decret estaran subjectes al Reglament (UE) núm. 2831/2023 de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE L 2831 de 15.12.2023); Reglament (UE) número 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DOUE L352 de 24.12.2013) modificat pel Reglament (UE) 316/2019 de la Comissió, de 21 de febrer de 2019, pel qual es modifica el Reglament (UE) número 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DOUE L51 de 22.02.2019) i pel Reglament 2391/2023 de la Comissió, de 4 d'octubre de 2023, pel qual es modifiquen els Reglaments 717/2014, 1407/2013, 1408/2013 i 360/2012, pel que fa a les ajudes *de minimis*  per a la transformació i comercialització de productes de la pesca i de l'aqüicultura; i el Reglament (UE) núm. 717/2014 de la Comissió, de 27 de juny de 2014, relatiu a l'aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector de la pesca i de l'aqüicultura, i a la seua publicació en el *Diari Oficial de la Unió Europea*  (DO L 190 de 28.6.2014), modificat pel Reglament (UE) núm. 2020/2008 de la Comissió, de 2 de juliol de 2020, de 8 de desembre de 2020, pel qual es modifiquen els Reglaments (UE) núm. 702/2014, (UE) núm. 717/2014 i (UE) núm. 1388/2014, publicat en el *Diari Oficial de la Unió Europea*  (DO L 414 de 09.12.2020) i prorrogat fins al 31 de desembre de 2029 en el Reglament (UE) 2023/2391 de la Comissió, de 4 d'octubre de 2023, pel qual es modifica el Reglament (UE) núm. 717/2014 pel que fa al seu període d'aplicació, publicat en el *Diari Oficial de la Unió Europea*  (25.10.2023). De la mateixa manera, s'aplicarà el que establix el Reglament (UE) núm. 651/2014 de la Comissió, de 17 de juny de 2014, relatiu al que s'establix en els seus articles 17 i 50 i també aquelles normatives que es puguen aplicar i que tinguen a conseqüència la reparació dels danys provocats per desastres naturals.

2. Les persones beneficiàries d'ajudes als costos financers no poden ser beneficiàries simultàniament d'ajudes als costos financers convocats per la Generalitat o per altres entitats o administracions públiques, per a una mateixa operació de finançament o projecte d'inversió. Estes ajudes seran compatibles amb qualssevol altres que no es referisquen als costos financers de les operacions financeres acreditades per a l'obtenció d'estes.

3. La concessió de les ajudes *de minimis*  que s'implementen en el present decret i s'acullen al Reglament (UE) núm. 2831/2023 se supediten a la comprovació prèvia que estes no donaran lloc al fet que l'import total de les ajudes *de minimis*  concedides a l'empresa beneficiària de què es tracte sobrepasse el límit màxim establit en l'article 3, apartat 2, del, així com al compliment de la resta de condicions establides en este. Així mateix, podran acumular-se fins al límit màxim establit en l'article 3.2 del Reglament (UE) núm. 2831/2023.

4. La concessió de les ajudes *de minimis*  que s'implementen en el present decret i s'acullen al Reglament (UE) núm. 1408/2013, se supediten a la comprovació prèvia que estes no donaran lloc al fet que l'import total de les ajudes *de minimis*  concedides a l'empresa beneficiària de què es tracte sobrepasse el límit màxim establit en l'article 3, així com al compliment de la resta de condicions establides en este. Així mateix, podran acumular-se fins al límit màxim establit en l'article 5 del Reglament (UE) núm. 1408/2013.

5. Les ajudes d'este decret concedides a empreses que s'acullen al Reglament (UE) núm. 2831/2023 no podran aplicar-se a les empreses que operen en els sectors determinats en el punt 1 de l'article 1 del reglament indicat.

6. Les ajudes d'este decret concedides a empreses que s'acullen al Reglament (UE) núm. 1408/2013 s'aplicarà a les ajudes concedides a empreses del sector de producció primària de productes agrícoles amb les excepcions establides en l'apartat 1 de l'article 1 del reglament indicat.

7. Les ajudes d'este decret concedides a empreses que s'acullen al Reglament (UE) núm. 717/2014 no podran aplicar-se a les empreses que operen en els sectors determinats en el punt 1 de l'article 1 del reglament indicat.

*Article 6. Import i tipus d'ajudes*

1. Per a cada operació de préstec, totes les subvencions que siguen atorgades a l'empara d'este decret seran abonades d'una sola vegada. En els casos que la subvenció siga el subsidi del tipus d'interés o la comissió anual d'aval, que són costos que es generen durant la vida del préstec, esta serà calculada com el valor present dels fluxos d'interessos i comissions generats en el temps i descomptats al tipus d'interés del préstec en el cas dels interessos del préstec i, en el cas de la comissió anual d'aval, al tipus *swap*  de tipus d'interés al termini mitjà del préstec corresponent al primer dia hàbil anterior al de l'enviament de cada esborrany de proposta de resolució, prenent com a referència l'última taula IRS publicada pel Banc d'Espanya en el seu portal de client bancari. Les ajudes seran les següents, i estaran subjectes a les condicions i límits d'este decret, i en particular, al que s'especifica en l'article 4:

a) Ajuda per a la cobertura de la comissió d'obertura up-front, que cobrirà el 100 % de l'import repercutit per l'entitat financera.

b) Ajuda per a la cobertura de la comissió d'estudi up-front, que cobrirà el 100 % de l'import repercutit per la societat de garantia recíproca.

c) Ajuda per a la cobertura del tipus d'interés, que cobrirà el 100 % del tipus d'interés per a cada un dels anys de vida del finançament.

d) Ajuda per a la cobertura de la comissió de l'aval anual, que cobrirà el 100 % del seu import per a cada un dels anys de vida de l'operació.

2. No s'aplicarà el que es preveu en els articles 4.a, 6.1.a, 6.1.c, 12.2 i 12.3 del present decret als préstecs de l'IVF «Préstecs bonificats IVF DANA 2024», en els quals se sol·licite aval d'una societat de garantia recíproca.

*Article 7. Import global i aplicació pressupostària*

L'import total de l'ajuda és de 23,2 milions d'euros: 4,6 milions per a 2024 i 18,6 milions en 2025. D’acord amb la previsió legal del penúltim paràgraf de la lletra C) de l’apartat 1 de l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, estes ajudes s’imputaran a la línia de subvenció que s’habilite, mitjançant la modificació pressupostària corresponent.

*Article 8.  Entitat col·laboradora*

1. Les ajudes previstes en este decret es gestionaran a través d'una entitat col·laboradora seleccionada conforme al que es preveu en els articles 12,13,15,16 i qualssevol altres que l'afectara, de la Llei 38/2003, de 17 de novembre, general de subvencions, i l'article 161 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,

2. El grau de col·laboració en el procés de concessió d'estes ajudes directes estarà reflectit en el conveni de col·laboració que es firme entre les parts, i que serà publicat en el *Diari Oficial de la Generalitat Valenciana*.

3. Sempre que se li sol·licite i, en qualsevol cas, una vegada finalitzat el programa d'ajudes o esgotat el crèdit pressupostari de les ajudes previstes en este decret, l'entitat col·laboradora haurà de facilitar a la Conselleria d'Hisenda i Economia un compte justificatiu de les ajudes concedides a cada beneficiari, amb desglossament dels diferents components del cost financer subvencionat, i amb indicació de la finalitat de l'operació. Este compte justificatiu s'acompanyarà, almenys, del certificat de l'entitat col·laboradora acreditatiu del pagament en nom i per compte del beneficiari als destinataris de l'ajuda concedida, això és, a l'entitat financera i a la societat de garantia recíproca que avala l'operació. En el conveni de col·laboració previst en l'apartat 2 anterior, es podran afegir altres documents justificatius del compliment de les obligacions establides en este decret. El termini de presentació del compte justificatiu final serà de 3 mesos des que s'esgoten els crèdits pressupostaris o des que finalitze el programa d'ajudes previst en este decret.

4. L'entitat col·laboradora pot estar subjecta a l'obligació de reintegrament dels fons rebuts conforme al que es preveu en l'article 37 de la Llei 38/2003, de 17 de novembre, general de subvencions.

*Article 9. Obligacions de les persones beneficiàries*

Les persones beneficiàries d'esta subvenció queden obligades a:

1. Sotmetre's a la normativa sobre supervisió, seguiment i control de subvencions, així com facilitar tota la informació requerida per l'òrgan gestor de la subvenció. Igualment, quedaran en tot cas subjectes a les obligacions imposades per l’article 14 i concordants de Llei 38/2003, de 17 de novembre, general de subvencions.

2. Accedir a les actuacions de control financer de la Intervenció General de la Generalitat Valenciana, la Sindicatura de Comptes i qualsevol altra autoritat de control, inclosos els organismes competents en fons europeus. Si del resultat d'estes actuacions de control es detectaren irregularitats, es derivarà l'obligació de reintegrament de les quanties indegudament percebudes.

3. Conservar els documents justificatius de l'aplicació dels fons percebuts, amb inclusió dels documents electrònics, mentres puguen ser objecte d'actuacions de comprovació i control, durant un període de cinc anys a partir del 31 de desembre de l'any en què l'autoritat de gestió faça l'últim pagament al beneficiari.

4. Comunicar a l'entitat col·laboradora qualsevol circumstància o eventualitat que puga afectar substancialment l'execució dels fins per als quals se li haja atorgat l'ajuda. En particular, haurà d'enviar una declaració complementària de les ajudes rebudes per a la mateixa operació de finançament en el moment en què se li comunique qualsevol concessió, i sempre juntament amb la presentació de la sol·licitud de justificació/cobrament.

En el cas d'operacions de préstec per a inversions, l'esmentada declaració complementària comprendrà no sols altres ajudes a l'operació financera, sinó també altres ajudes directes a la inversió finançada.

Podran modificar-se les condicions d'execució de l'activitat subvencionada sempre que la modificació no altere substancialment la naturalesa o la finalitat de la subvenció, no perjudique tercers i siga autoritzada per l'òrgan concedent de la subvenció mitjançant una resolució expressa de modificació.

*Article 10. Termini, lloc de presentació i documentació a aportar*

1. El termini per a presentar les sol·licituds serà des de l'endemà de la publicació en el *Diari Oficial de la Generalitat Valenciana*  del conveni subscrit amb l'entitat col·laboradora i fins a esgotar la dotació pressupostària.

2. El procediment per a la concessió de les ajudes objecte d'este decret s'iniciarà amb la sol·licitud de la persona o l'entitat interessada.

3. D'acord amb el que establix l'article 16.4 de la Llei 39/2015, d'1 d'octubre, del procediment administratiu comú de les administracions públiques, es podran presentar els documents dirigits a la Direcció General de Finançament de la Conselleria d'Hisenda i Economia en el registre de l'entitat col·laboradora, de manera telemàtica a través del seu registre electrònic. El model de sol·licitud es trobarà disponible en la seu electrònica de l'entitat col·laboradora.

4. La sol·licitud de l'ajuda haurà d'especificar una adreça de correu electrònic a l'efecte de notificació i haurà d'incloure:

a) Una declaració responsable del beneficiari o de qui el representa legalment en relació amb els aspectes següents:

1r. Que, d'acord amb l'annex I del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat, complix els requisits per a ser considerada una pime d'acord amb els articles 3, 4 i 5 de l'annex I del reglament esmentat.

2n. Que, si és una empresa autònoma, complix el requisit relatiu a la no participació superior al 25 % per a una o diverses empreses, o, en cas contrari, assenyalar que és una empresa associada o una empresa vinculada i que informa de les participacions del 25 % o més del capital social o dels drets de vot en altres empreses, en els termes que establix l'article 3 de l'annex I del Reglament (UE) núm. 651/2014 de la Comissió, de 17 de juny de 2014.

En cas que siga una empresa associada o una empresa vinculada, també es declararà que el grup d'empreses resultant, considerat única empresa d'acord amb la definició que establix l'article 3, punt 3, d'este decret, continua complint els requisits per a ser una pime.

3r. Que la persona o l'entitat sol·licitant no està sotmesa a cap causa de prohibició o incompatibilitat per a rebre l'ajuda segons la legislació vigent.

4t. Que no ha sol·licitat o no ha rebut cap altra ajuda de qualsevol entitat, pública o privada, nacional o estrangera, relacionada amb l'operació financera o amb el projecte d'inversió o, en cas contrari, haurà d'aportar la relació de totes les ajudes i les subvencions sol·licitades o rebudes.

5t. Que no ha sigut sancionada o condemnada per exercir o tolerar pràctiques laborals considerades discriminatòries per raó de sexe o de gènere, per resolució administrativa ferma o sentència judicial ferma.

6t. Que per a ajudes d'import superior a 30.000 euros, d'acord amb l'article 13.3 bis de la Llei 38/2003, de 17 de novembre, general de subvencions, complix els terminis previstos en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.

S'ha d'acreditar el compliment en el termini de 10 dies hàbils des de la notificació de la proposta de la resolució de concessió amb el certificat que establix l'article 13.3 bis de l'esmentada Llei 38/2003, de 17 de novembre. Tot això, sense perjuí que es puga acreditar en el moment de sol·licitud de l'ajuda.

b) Declaració de veracitat de dades bancàries.

El model es podrà descarregar de la seu electrònica de l'entitat col·laboradora.

c) Declaració responsable d'ajudes d'Estat, mitjançant la qual la persona sol·licitant ha d'informar sobre les ajudes d'Estat que li han sigut concedides.

En el cas que siga una empresa associada o una empresa vinculada, han de declarar-se totes les ajudes d'Estat concedides al grup d'empreses resultant que constituïsca una única empresa d'acord amb la definició que hi ha en l'article 3, punt 3, d'este decret.

A l'efecte de simplificació administrativa, excepte en cas de manifestació expressa contrària de la persona sol·licitant, amb la firma de la sol·licitud s'entén que s'autoritza a la Generalitat Valenciana a través dels seus òrgans competents i a l'entitat col·laboradora, per a demanar d'ofici, en la seua representació, els certificats i la documentació acreditativa següent:

– Certificat d'estar al corrent dels pagaments de les obligacions tributàries amb la Generalitat Valenciana, amb la Seguretat Social i amb l'Agència Estatal d'Administració Tributària.

– Ajudes concedides per altres òrgans i administracions (consulta a la Base de dades nacional de subvencions).

– Ajudes d'Estat (consulta a la Base de dades nacional de subvencions).

– Verificació de la identitat de les persones sol·licitants de les ajudes.

– Consulta d'inhabilitacions per a rebre ajudes (consulta a la Base de dades nacional de subvencions).

d) Subscripció de la persona sol·licitant d'una declaració responsable que ha resultat afectat en la seua activitat econòmica per la dana.

e) La informació sobre l'operació de préstec amb garantia d'una societat de garantia recíproca que siga susceptible de poder complir els requisits i les condicions d'este decret per a rebre les ajudes i que s'haja formalitzat abans de l'entrada en vigor d'este.

*Article 11. Procediment i òrgan competent per a l'atorgament de les subvencions*

1. L'entitat col·laboradora és l'encarregada d'examinar la documentació presentada i és competent per a interpretar les qüestions relatives als expedients i a la documentació a aportar, d'analitzar la viabilitat econòmica i el risc de l'operació financera d'acord amb el sistema intern d'anàlisi de riscos propi, de valorar el compliment dels requisits establits en este decret d'ajudes i deixar constància d'això en una acta que servirà de fonament per a l'esborrany de proposta de resolució de concessió o denegació de l'ajuda que eleve a l'òrgan instructor de la Conselleria d'Hisenda i Economia. L'esborrany de proposta de resolució de concessió i de denegació abastarà totes les sol·licituds agrupades i avaluades amb detall individualitzat en què s'expressarà, si és el cas, el muntant i el concepte de l'ajuda.

2. Les ajudes es resoldran per orde d'entrada de les sol·licituds que siguen remeses per l'entitat col·laboradora juntament amb la proposta de resolució, a la Direcció General de Finançament, fins que s'esgoten els crèdits pressupostaris previstos en este decret, moment en el qual es procedirà a suspendre la concessió de noves ajudes.

3. Si la sol·licitud o la documentació aportada no és correcta o completa, s'haurà de requerir a la persona sol·licitant perquè aporte la documentació o esmene els defectes en el termini de deu dies hàbils, i se l'advertirà que si no l'emplena, es considerarà que desistix de la petició i es dictarà la resolució, a proposta de l'entitat col·laboradora, per l'òrgan competent de la Conselleria d'Hisenda i Economia tal com preveu l'article 21.1 de la Llei 39/2015, d'1 d'octubre, del procediment administratiu comú de les administracions públiques.

4. Amb una periodicitat mínima mensual, l'entitat col·laboradora remetrà a l'òrgan instructor un esborrany de proposta de resolució de concessió i de denegació de totes les sol·licituds avaluades amb una acta i la informació complementària que es preveja en el Conveni de col·laboració, així com qualsevol altra que es considere necessària.

5. L'òrgan instructor serà la Direcció General de Finançament de la Conselleria d'Hisenda i Economia, que elaborarà la proposta de resolució de concessió i denegació conjunta, en la qual s'indicarà la llista de les persones beneficiàries juntament amb els imports d'ajuda concedits, així com la relació de persones sol·licitants no admeses.

6. L'òrgan competent per a resoldre la concessió o denegació de l'ajuda, així com la seua modificació o revocació, serà la Conselleria d'Hisenda i Economia.

7. Les resolucions es publicaran en el DOGV, i es notificarà individualment la resolució conjunta a publicar, a través de l'entitat col·laboradora, a cada una de les persones sol·licitants que hagen sigut avaluades. El termini màxim per a dictar i notificar la resolució serà de sis mesos a comptar de la data d'entrada de la sol·licitud. Transcorregut este termini sense que s'haja dictat ni notificat la resolució, la sol·licitud s'entendrà desestimada per silenci administratiu.

8. Les notificacions i comunicacions de les resolucions, dels requeriments d'esmena i/o de l'aportació addicional de documentació al sol·licitant de l'ajuda, es duran a terme per mitjans electrònics que es practicaran mitjançant compareixença en la seu electrònica de l'Administració o Organisme actuant, a través de l'adreça electrònica habilitada única o mitjançant tots dos sistemes, segons dispose cada Administració o Organisme, tal com indica l'article 43 de la Llei 39/2015, d'1 d'octubre, del procediment administratiu comú de les administracions públiques.

9. S'exceptua d'exigir garanties a l'entitat col·laboradora en compliment els seus compromisos assumits.

*Article 12. Pagament de les ajudes*

1. La Conselleria d'Hisenda i Economia de la Generalitat Valenciana abonarà l'import total del crèdit pressupostari de cada un dels anys d'una sola vegada a l'entitat col·laboradora com a dipòsit, que haurà de reflectir l'import de manera separada dels comptes de la societat i la liquiditat haurà de quedar depositada en un o diversos comptes corrents específics per a esta finalitat en entitats de crèdit col·laboradores de la Generalitat.

2. El pagament de l'ajuda per a subsidiar el tipus d'interés es destinarà a l'amortització anticipada parcial del préstec. El càlcul de la comissió d'aval de la societat de garantia recíproca s'efectuarà sobre la base del principal del préstec deduït l'import de l'ajuda sobre els interessos.

3. L'entitat col·laboradora abonarà les ajudes d'una sola vegada en nom de les persones beneficiàries, una vegada s'haja dictat la resolució favorable de concessió de l'ajuda. Els abonaments corresponents als préstecs s'efectuaran de tal manera que es garantisca que l'entitat financera utilitze el subsidi del tipus d'interés per a amortitzar parcialment el nominal del préstec; i les corresponents a les garanties de la societat de garantia recíproca, per a garantir-li el cobrament generat de les comissions d'aval i estudi derivades dels avals atorgats.

4. De conformitat amb el que preveu l'article 171.3.a i 171.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i del Decret llei 11/2024, de 12 de novembre, del Consell, pel qual s'adopten mesures administratives i econòmic-pressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d'octubre de 2024, s'autoritza el pagament anticipat fins al 100% de les ajudes d'este decret.

*Article 13. Anul·lació i reintegrament de les ajudes*

1. El reintegrament de les ajudes es produirà quan el beneficiari incomplisca totalment o parcialment les condicions establides en l'acord de concessió, cancel·le anticipadament de manera voluntària el finançament, no pague el préstec amb la consegüent execució i pagament de l'aval que garantix l'operació, o bé que reba una ajuda al cost efectiu de finançament, que incloga el tipus d'interés del finançament i les comissions, incloses la del cost de l'aval, per damunt del cost efectiu de finançament en concurrència o no d'altres subvencions.

2. El reintegrament parcial pot derivar-se d'un incompliment parcial o de la cancel·lació anticipada del finançament. En el supòsit de cancel·lació anticipada de l'operació de finançament, el reintegrament serà per la part cobrada i no generada. Les amortitzacions anticipades parcials, si és el cas, no podran ser d'una quantia inferior al 20 % del deute viu abans de l'amortització, excepte en el cas de cancel·lació total. La cancel·lació dins del termini dels dos mesos anteriors a la finalització del termini de l'operació no es considerarà cancel·lació anticipada.

3. Quan el cost financer efectiu de l'operació de finançament, de manera aïllada o en concurrència amb altres subvencions, siga inferior a la quantia de l'ajuda, el beneficiari haurà de reintegrar l'excés de l'ajuda cobrada.

4. Quan es produïsca la cancel·lació parcial o total de l'operació, l'entitat col·laboradora haurà de comunicar-ho a la Direcció General de Finançament de la Conselleria d'Hisenda i Economia de la Generalitat Valenciana, perquè, si és el cas, es dicte la resolució de revocació i reintegrament per part del beneficiari de l'ajuda. En este cas, l'esborrany de proposta de resolució i els càlculs corresponents del reintegrament i la seua justificació seran remesos per l'entitat col·laboradora a la Direcció General de Finançament.

5. Al marge del que s'indica en l'apartat 4 anterior, el reintegrament de les ajudes corresponents a la comissió d'aval en el cas d'incompliment, cancel·lació anticipada o altres casos arreplegats en este article, per no meritació d'estes, serà a càrrec de la societat de garantia recíproca garant.

6. L'import a restituir per la part no generada serà el valor present aplicant com a tipus de descompte la permuta financera (*swap*) de tipus d'interés al termini mitjà corresponent a la vida residual del préstec un dia hàbil anterior a la data de l'enviament de l'esborrany de proposta de resolució, prenent com a referència l'última taula IRS publicada pel Banc d'Espanya en el portal de client bancari. En el cas de la restitució de l'import generat no s'aplicarà cap classe de descompte.

7. El reintegrament dels fons percebuts indegudament a conseqüència de les actuacions de comprovació realitzades pels òrgans de control competents s'efectuarà tal com preveuen els articles 62 i 172 de la Llei 1/2015, de 6 de febrer, d'hisenda pública, del sector públic instrumental i de subvencions.

*Article 14. Justificació de les ajudes de l'aplicació dels fons d'operacions de finançament d'inversions*

1. Les persones beneficiàries han de justificar davant de l'entitat col·laboradora l'aplicació dels fons percebuts procedents de l'operació de finançament d'inversions i el compliment de la resta de condicions per les quals s'haja concedit la subvenció, en el termini següent:

– Ajudes concedides l'any 2024: fins al 31 de desembre de 2025

– Ajudes concedides l'any 2025: fins al 31 de desembre de 2026

2. Per a cada beneficiari, el termini per a justificar les inversions s'inicia en la data de la notificació de la resolució favorable de concessió de l'ajuda i tindrà una duració de 12 mesos.

3.  El beneficiari haurà de presentar una memòria que contindrà el següent:

1.º Les activitats dutes a terme en el projecte d'inversió per al qual s'haja autoritzat l'operació de finançament.

Quan la inversió s'haja finançat, a més de mitjançant l'operació objecte de l'ajuda, amb fons propis o altres subvencions o recursos, ha de fer-se constar la quantia, la procedència i l'aplicació d'estos fons.

2.º Els pressupostos i les factures acreditatives dels gastos. Estos documents hauran de complir les dos condicions següents:

a) Que tinguen data posterior al 29 d'octubre de 2024

b) Que tinguen una antiguitat màxima de 12 mesos des de la formalització de l'operació.

3.  No justificar l'execució de la inversió almenys en un 50 % de la quantia finançada mitjançant l'operació financera o no justificar-la dins del termini establit en esta convocatòria, són motius que suposen la pèrdua de les ajudes per a cobrir els interessos, el cost de l'aval i les comissions d'obertura i estudi, i l'inici del procediment de revocació total amb reintegrament de les quanties percebudes.

4. No obstant això, els terminis indicats en els apartats 1 i 2 d'este article podran ser modificats per la Conselleria d'Hisenda i Economia.

*Article 15. Lluita contra el frau*

Qualsevol persona que estiga assabentada de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc d'este decret, pot comunicar estos fets al Servici Nacional de Coordinació Antifrau de la Intervenció General de l'Administració de l'Estat, per mitjans electrònics, a través del canal habilitat a este efecte per este Servici en l'adreça web <https://www.igae.pap.hacienda.gob.es/sitios/igae/es-ES/CA-UACI/SNCA/Paginas/Inicio.aspx>.

*Article 16. Règim jurídic aplicable*

Estes subvencions es regiran, a més del que disposa este decret, per les disposicions de caràcter bàsic de la Llei 38/2003, de 17 de novembre, general de subvencions, i del reglament de l'esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el Decret llei 11/2024, de 12 de novembre, del Consell, pel qual s'adopten mesures administratives i economicopressupostàries per a facilitar la resposta de la Generalitat a conseqüència de la dana patida en la Comunitat Valenciana els dies 28 i 29 d'octubre de 2024, i per les restants normes de dret administratiu que siguen aplicables.

DISPOSICIÓ ADDICIONAL

*Única*

S'autoritza la persona titular de la Conselleria d'Hisenda i Economia a realitzar les modificacions pressupostàries i l'habilitació del crèdit necessari per a l'execució del decret.

Contra este decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació del present decret en el *Diari Oficial de la Generalitat Valenciana*, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.

  

València, 17 de desembre de 2024

Carlos Mazón Guixot

President de la Generalitat

Ruth María Merino Peña

Consellera d'Hisenda i Economia


Còpia Permalink ELI